Forsvaret har i de seneste år været igennem en milliardstor spareøvelse, som har taget hårdt på medarbejderne.

Derfor vil det være både "naivt" og "useriøst" af regeringen, hvis den tror, at den kan effektivisere sig til endnu en milliard kroner uden, at det går ud over Forsvarets arbejde.

Det siger Flemming Vinther, formand for Hærens Konstabel- og Korporalforening, efter forsvarsminister Claus Hjort Frederiksen (V) i dag har meddelt, at Forsvaret skal gå efter at effektivisere for en milliard kroner.

Læs også : Forsvarsminister om milliardeffektivisering: Man kan altid gøre det bedre

Det er simpelthen naivt og useriøst af regeringen at tro, at den kan finde en milliard kroner, uden at det får konsekvenser for det operationelle arbejde Flemming Vinther, formand for Hærens Konstabel- og Korporalforening

- Man kan altid finde nogle penge hist og pist i et system, som er så stort som Forsvaret. Men det er simpelthen naivt og useriøst af regeringen at tro, at den kan finde en milliard kroner, uden at det får konsekvenser for det operationelle arbejde. Hvis det sker, vil vi blive nødt til at nedlægge enheder og skære endnu mere, end vi allerede har gjort, siger han.

Vi løber sindssygt stærkt

Pengene skal findes i forbindelse med en budgetanalyse, som regeringen netop har igangsat.

Analysen er en del af det nuværende forsvarsforlig fra 2013, som udløber ved årsskiftet, og derfor kommer den ikke som nogen overraskelse. Men det er nyt, at regeringen har sat et måltål for, at der skal effektiviseres for en milliard kroner.

- Man kan altid gøre tingene bedre og mere effektivt, sagde Claus Hjort Frederiksen tidligere på dagen til DR Nyheder.

Læs også : ANALYSE Et oprør mod Finansministeriet ulmer på Slotsholmen

Mange kører på smertegrænsen, og hvis politikerne vil lave endnu et budgetmæssigt kunstgreb og finde endnu flere penge, vil det blive svært at tiltrække nye folk FLEMMING VINTHER, FORMAND FOR HÆRENS KONSTABEL- OG KORPORALFORENING

Pengene skal dog blive i Forsvaret, understregede ministeren. Derudover vil regeringen tilføre flere penge og dermed give området et "substantielt løft", som de tre regeringspartier har skrevet i deres regeringsgrundlag.

Men i forbindelse med det nuværende forsvarsforlig blev Forsvaret pålagt at spare tre milliarder kroner, og den sparerunde har været hård for medarbejderne, siger Flemming Vinther. Derfor kan regeringens løfte nemt gå hen og blive ”en fuser”, hvis effektiviseringsmålet bliver ført ud i livet, siger han.

- Der er blevet skåret på en række goder og vilkår, og de løber nu sindssygt stærkt i hverdagen for at få det her til at fungere. Mange kører på smertegrænsen, og hvis politikerne vil lave endnu et budgetmæssigt kunstgreb og finde endnu flere penge, vil det blive svært at tiltrække nye folk, siger han.

Fodre forsvaret med egen hale

Den milliard, som regeringen håber at kunne effektivisere sig til, skal blandt andet bruges på de nye kampfly og på at betale erstatning til veteraner med posttraumatisk stresssyndrom.

Men ifølge Niels Tønning, der er formand for Hovedorganisationen af Officerer i Danmark, vil det være som at fodre Forsvaret ”med sin egen hale”, hvis det selv skal finde penge til det ”substantielle løft”.

- Forsvaret har i de seneste fem år været helt nede og løft hver en femøre, og det har haft store konsekvenser for personalet. Vi mangler allerede nu personel på alle områder, og derfor har Forsvaret mistet sin robusthed, siger Niels Tønning.

Jeg frygter mest, at man vil prøve at løse opgaverne billigere og derved gå på kompromis med de faglige krav, man stiller til opgaverne Jesper Korsgaard Hansen, formand for Centralforeningen for Stampersonel

Han tror heller ikke det bliver muligt at finde endnu en milliard efter de seneste års spareøvelse.

- Dybest set må det være et spørgsmål om at vælge ting fra, hvilket vil have nogle konsekvenser. Jeg frygter mest, at man vil prøve at løse opgaverne billigere og derved gå på kompromis med de faglige krav, man stiller til opgaverne, siger han.

Jesper Korsgaard Hansen, der er formand for Centralforeningen for Stampersonel, mener heller ikke, at regeringens mål om at effektivisere for en milliard kroner er ”fair”. Især ikke, når man ser på de vilkår, som Forsvaret har i dag, understreger han.